Stadsrede: Talle strate in Pretoria gesluitDie Tshwane-metro het Dinsdag gewaarsku dat die verkeer vandeesweek ontwrig gaan word deur talle strate wat in die middestad gesluit gaan word wanneer Solly Msimanga, burgemeester van die Tshwane-metro, op 12 April (Donderdag) die stadsrede gaan lewer. Volgens ŉ verklaring van die Tshwane-metro sal dié tydelike sluiting van strate talle sakeondernemings én taxiroetes in die middestad nadelig raak. Die strate word hoofsaaklik gesluit vir ŉ optog wat Donderdag om 08:30 in Burgerspark, op die hoek van Lilian Ngoyi- en Jeff Masemolastraat, gaan begin. “Die strate waarlangs die optoggangers gaan beweeg sal gesluit word vir die duur van die optog, maar weer heropen word wanneer die straat skoon is,” lui die verklaring. Dié strate word tydelik geraak: Lilian Ngoyistraat, Madibastraat en Sisulustraat sal tussen 05:00 en 16:00 gesluit wees. Motoriste word ook aangeraai om Helen Josephstraat en Thabo Sehumestraat te vermy. Metropolisie sal deur die loop van Donderdag dié strate in die middestad monitor en verseker dat verkeer wat wél in die omgewing beweeg, gereguleer word.